Source: https://www.riigiteataja.ee/akt/219267
Timestamp: 2020-03-28 10:55:42+00:00
Document Index: 4082836

Matched Legal Cases: ['§ 3', '§ 4', '§ 5', '§ 6', '§ 68', '§ 3', '§ 4', '§ 5', '§ 6', '§ 7']

Haiglate majutuse standardtingimused – Riigi Teataja
Haiglate majutuse standardtingimused
Haiglate majutuse standardtingimused - sisukord
§ 3 Palatid
§ 4 Toitlustus- ja puhkeruumid
§ 5 Tualettruumid
§ 6 Tehnokommunikatsioonid ja sisekliima
RTL 2002, 131, 1919
Vastu võetud 15.11.2002 nr 132
Määrus kehtestatakse «Ravikindlustuse seaduse» (RT I 2002, 62, 377) § 68 lõike 2 alusel.
(1) Määrus kehtestab haiglatele statsionaarse tervishoiuteenuse osutamiseks majutuse standardtingimused.
(2) Patsientide majutusruumideks on haigla palatiosakondades palatid, puhke- ja toitlustusruumid ning tualettruumid.
(1) Patsientide majutusruumide peavad vastama käesolevas määruses ja sotsiaalministri 17. jaanuari 2002. a määruses nr 18 «Haigla liikide nõuded» (RTL 2002, 18, 238) kehtestatud nõuetele.
(2) Kõik patsientide ja külastajate käsutuses olevad ruumid ja hooned peavad olema tähistatud vastava ruumi või hoone nimetusega või üldtuntud tähisega.
(3) Majutusruumid liikumis-, nägemis- ja kuulmispuudega patsientidele peavad vastama nimetatud puudest tingitud erivajadustele.
(4) Patsientidel peab olema üldtelefoni ja lihtkirja postkasti kasutamise võimalus.
(5) Majutusruumid ja nende sisustus peavad olema tehniliselt ja hügieeniliselt korras.
(6) Patsientide toitlustamine peab toimuma vastavalt haiglasiseselt kinnitatud korrale ja menüüle, mis arvestab patsientide tervise seisundit, vanust, riskirühmade iseärasusi ning arsti määratud dieettoitlustamise nõudeid.
§ 3. Palatid
(1) Patsiendid paigutatakse ühe- kuni kuuekohalistesse palatitesse vastavalt meditsiinilistest näidustustest tulenevatele vajadustele.
(2) Palatite mõõtmed, sisustuse valik ja selle paigutus peab võimaldama igale voodile juurdepääsu voodi otsast ja külgedelt.
(3) Iga voodit peab olema võimalik vastavalt vajadusele teistest eraldada liigendava vaheseina, kardina või sirmiga.
(4) Igas palatis ja tualettruumis, välja arvatud psühhiaatria osakonnas, peab olema õe väljakutse süsteem.
(5) Igas palatis peab olema:
1) lisaks üldvalgustusele öövalgustus ja iga voodi juures kohtvalgustus,
2) patsientide kasutuses vähemalt üks 220 V pistikupesa,
3) igal haigel oma või ühislaud söömiseks,
4) eraldi koht või lukustatav riidekapp rõivaste riputamiseks täispikkuses, kui patsientide riiete hoidmine ei ole haiglas korraldatud teisiti.
(6) Igal patsiendil peab palatis olema:
1) voodi või vajadusel funktsionaalne voodi,
2) padi,
3) tekk,
4) vajadusel lisapadi ja -tekk,
5) voodilinast, tekilinast või -kotist ja padjapüürist koosnev voodipesukomplekt,
6) käterätik,
7) vannilina,
8) kapp isiklike asjade hoidmiseks,
9) tool,
10) joogiklaas.
§ 4. Toitlustus- ja puhkeruumid
(1) Toitlustusruumid peavad vastama Vabariigi Valitsuse 2. novembri 1999. a määrusega nr 329 «Toiduhügieeni üldeeskirja kinnitamine» (RT I 1999, 84, 766; 2000, 97, 625) kehtestatud nõuetele.
(2) Patsiente toitlustatakse söögitoas või palatites.
(3) Söögitoas või selle vahetus läheduses peab olema käte pesemise võimalus.
(4) Haiglas peavad olema patsientide puhkeruumid, kus on televiisor ja istekohad.
(5) Patsientide kasutuses peavad olema üldkasutatavad külmkapid.
§ 5. Tualettruumid
(1) WC-poti, duši, valamu ja pesemisraamiga tualettruume peab olema arvestusega üks WC-pott 2–8 voodikoha kohta ning üks dušikoht 2–12 voodikoha kohta, välja arvatud meditsiinilisest näidustusest tuleneva erinõudega ühekohaliste palatite juures paiknevad tualettruumid.
(2) Tualettruumist, välja arvatud sünnitusabi palat, võib valamu ära jätta, kui see kuulub ühe- või kahekohalise palati juurde.
(3) Mitmekohalise tualettruumi puhul peab iga WC-pott, dušš või vann asuma eraldi kabiinis.
(4) Tualettruumis peab olema väljapoole avanev või lükanduks.
(5) Tualettruumis peab olema:
1) riidenagid või -varn,
2) peegel,
3) paigutuspind või riiul esemete paigutamiseks,
4) dosaatoriga seep või ühekordsed seebid,
5) tualettpaber,
6) kaanega ja vahetatava kilekotiga prügikast.
(6) Tualettruumi seinad ja põrandad peavad olema kaetud niiskuskindla, kergesti puhastatava ja desinfitseeritava materjaliga.
§ 6. Tehnokommunikatsioonid ja sisekliima
(1) Haiglas kasutatava joogivee kvaliteet peab vastama sotsiaalministri 31. juuli 2001. a määruses nr 82 «Joogivee kvaliteedi- ja kontrollinõuded ning analüüsi meetodid» (RTL 2001, 100, 1369; 2002, 84, 1299) kehtestatud nõuetele.
(2) Haigla soojaveevarustuses peab ööpäevaringselt olema vähemalt +45 °C vesi.
(3) Haigla palatites, üldkasutatavates ja tualettruumides peab olema loomulik ventilatsioon või sundventilatsioon.
(4) Haigla üldvalgustus peab tagama palatites, üldkasutatavates ja tualettruumides normidele vastava ühtlase hajutatud valgustatuse.
(5) Majutusruumide koristamine ja pesu vahetamine peab toimuma vastavalt haigla hügieenieeskirjale.
§ 7. Määrus jõustub 1. jaanuaril 2003. a.